Gewelddadige betogings vlam op in twee provinsiesSkade wat aangerig is tydens ‘n gewelddadige betoging in Kaapstad. Foto: ANA Gewelddadige betogings oor behuisingskwessies het daartoe gelei dat paaie in die Wes- sowel as die Oos-Kaap Maandagoggend vir verkeer gesluit moes word. In die Wes-Kaap is Prins George-rylaan in die rigting van Muizenberg in Kaapstad geaffekteer deur betogings by Parkwood en Vrygrond. Die Stad Kaapstad het gesê dié pad is van Militaryweg in ŉ suidelike rigting gesluit. Die teenoorgestelde rigting is egter steeds oop vir verkeer. Betogers het buitebande aan die brand gesteek in ŉ veld naby Prins George-rylaan en Hydeweg. Die gewelddadige betoging by Parkwood is weens ontevredenheid oor ŉ gebrek aan behoorlike behuising. Verkeersbeamptes en metropolisielede is tans in die gebied om die situasie te monitor. Die Stad se woordvoerder Wayne Dyason het bevestig betogers het voertuie naby Vrygrond met klippe bestook. ŉ Plaaslike verhuringskantoor is ook tydens die geweld beskadig. Intussen het inwoners van Kwazakhele noord van Port Elizabeth ook op ŉ verwoestingstog gegaan oor behuisingskwessies. Daar word verneem dat die probleme begin het nadat ŉ man twee weke gelede doodgebrand het toe ŉ plakkershut vlamgevat het. Lede van die gemeenskap meen die man se lewe kon gespaar gewees het indien daar behoorlike behuising aan hulle voorsien is. Skade wat aangerig is tydens ‘n gewelddadige betoging in Kaapstad. Foto: ANA Kapt. Andre Beetge, woordvoerder van die polisie, het gesê betogers het sedert 05:00 begin om Njoliweg met brandende buitebande en ander voorwerpe te versper. Teen 06:30 het betogers ŉ Algoa-bus met klippe bestook en teen 08:00 is ŉ tweede bus aan die brand gesteek en heeltemal verwoes. “Lede van die polisie se eenheid vir openbare orde is in die gebied en probeer om die situasie onder beheer te bring. Dit is in dié stadium baie gespanne,” het Beetge gesê. Volgens ŉ betroubare bron het onderhandelinge twee weke gelede tussen lede van die gemeenskap en die raadslid van Wyk 18 begin. Inwoners was egter nie tevrede nie en het buitebande buite die raadslid se kantoor aan die brand gesteek. Vrydag is daar weer buitebande buite die raadslid se huis aan die brand gesteek.